35. schôdza NR SR - 2.deň - B. popoludni
Dátum: 2018-10-17
Poslanec: Heger, Eduard (OĽANO)
Druh vystúpenia: Vystúpenie

110. Ďakujem veľmi pekne, pán predsedajúci. Kolegyne, kolegovia, je len kratučko. Jak si pamätáte vystúpil som vlastne k tomuto návrhu aj v prvom čítaní, kde som tak bližšie rozoberal vlastne to, aký dopad to bude mať na ktoré podnikateľské skupiny a resp. na ktoré ubytovacie zariadenia. Vieme, že rádovo 170 mil. eur sa generuje v tržbách práve pri hoteloch, štvor- a viachviezdičkových, tie majú najväčší podiel z toho, tie ostatné nižšie sa podieľajú teda na tom zbytku z rovnakej sumy, lebo rádovo okolo 360 mil. eur sú ročné tržby práve na ubytovacích zariadeniach. Vieme taktiež, že na trhu pôsobia aj ubytovacie zariadenia, ktoré nie sú platcami DPH, a ich sa teda samozrejme, prirodzene táto zmena nejako nedotkne. Čiže im to nijako nepomôže, skôr by som možno povedal, že im to trošku aj pohorší, pretože ten cenový rozdiel, tým, že ich ceny ostanú nezmenené, bude menší a tým pádom im to znižuje ich konkurencieschopnosť. Ako povedal kolega Baláž vo svojom úvodnom slove, povedal, že bude to mať pozitívny dopad. Áno, určite to pozitívny dopad bude mať. Otázka je na koho. A to najdôležitejšie, bude to mať práve dopad na tie hotely, ktoré som povedal, ktoré majú tie najväčšie tržby, pretože na Slovensku, keď sa pozriete na tie štvor- a viachviezdičkové hotely, tak zistíte, že je to úzka skupina ľudí, ktorá vlastní tieto hotely a tým pádom generuje najväčšie tržby. A už aj minule sme sa dozvedeli od kolegu Gogu, ktorý teda prevádzkoval hotel, že nie je tu pravdepodobnosť, že by sa toto pretavilo do ceny. A o to viac, že máme aj štúdie ministerstva financií, ktoré porovnávajú dve veci, ktoré vlastne analyzovali práve DPH. Čiže či už je to alebo teda dopad na tržby, prácu s DPH, pri poklese DPH, paradoxne, ale tak dá sa povedať, že aj prirodzene vlastne, ten pass-through, čiže to, do akej miery sa to prenesie na cenu, zvykne byť maximálne, maximálne 40 percent. Čiže inými slovami, ak o 10 % znížite DPH, tak v reále sa môže znížiť alebo sa zvykne znížiť o 4 % v tých prvých obdobiach pri, ako sme videli aj pri potravinách, vlastne tie ceny potom išli hore a dostali sa opäť na svoju cenu. Dnes môžme o tomto pre korektnosť diskusie hovoriť v takej špekulatívnej podobe, lebo nevieme, ako to dopadne. Ale ak sa pozrieme do histórie, tak vidíme, že štatistiky ukazujú, že takto nejakým spôsobom sa to doposiaľ odvíjalo. Čiže očakávať nejaké zázraky by som určite neočakával, o to viac, keď aj sám hotelier povedal, že rád využije toto zníženie DPH na pokrytie nákladov, ktoré momentálne, ktoré momentálne čelia. Takže bude pokles DPH, do cien sa to nevyhnutne preniesť nemusí, ani neprenesie a určite nie v plnej výške. Čiže určite sa tomu potešia a bude to mať teda pozitívny dopad na vybranú, najväčší pozitívny dopad to bude mať na vybranú skupinu podnikateľov, ktorá vlastní tie najdrahšie hotely a obsluhuje vlastne polovičný podiel tržieb na trhu. Toto sú asi tie najdôležitejšie poznámky, ktoré ja mám k tomuto návrhu zákona, a preto si myslím, že z hľadiska rozvoja cestovného ruchu to nijako nezatrasie cestovným ruchom. A len čas ukáže, či sa naplnia slová, ktoré tu teraz hovorím, že bude to mať pozitívny dopad na určitú úzku skupinu ľudí, ktorí obsluhujú vlastne tento trh. Ešte mi nedá povedať pri tejto téme, že pri cestovnom ruchu áno, je to dôležitá téma, treba sa jej venovať, Slovensko ťahá za kratší koniec, nevyužívajú sa kapacity, ktoré tu sú. Nevyužíva sa potenciál, ktorý tu je, takže ak niečo vítam na tomto zákone, vítam to, že naozaj otvára diskusiu o cestovnom ruchu. Na druhej strane prináša opatrenia, ktoré sú komplementárne alebo doplnkové teda v nejakej celkovej stratégie, ktorá tu teda neodznieva ani nejakým spôsobom nie je naznačovaná. A toto považujem za slabinu aj v tejto komunikácii pri tomto zákone. Asi som povedal všetko, čo som chcel. Takže ďakujem za pozornosť, skončil som.